Duisende staan tou om Madiba te sien | Maroela Media
Van die skare by die Uniegebou. Foto: EWN / Twitter
Lede van die publiek kon van 12:00 af Mandela se oorskot besigtig het, nadat familie en afgevaardigdes van 10:00 af eerste die geleentheid gehad het om hom te groet. Die ry het egter vinnig begin langer word en Tshwane-metropolisiebeamptes moes bontstaan om die skare te beheer.
Volgens verslaggewers is daar mense van alle rasse wat die wyle staatsman kom groet het. SAPA berig dat talle mense T-hemde van veral die ANC en Agang SA dra. Die skare het ook sambrele gebruik om hulself teen die son te beskerm.
Net voor 12:00 het mense in die ry begin kla dat dit te stadig beweeg. "Ek weet nie hoe die regering beplan het nie, maar die reëlings vir die rystanery gaan binnekort chaos veroorsaak. Die busse kom nie gereeld nie, en ek is bevrees mense gaan binnekort rusteloos raak," het Irvin Lesetja van Mamelodi gesê. Daar is 'n sterk polisieteenwoordigheid by die Uniegebou.
Die publiek het nog Woensdag tyd tot 17:30 om Mandela te besigtig. Hy lê tot Vrydag in staatsie by die Uniegebou. Lees hier vir meer inligting.